作者:趙善括
標題:摸魚兒
內容:被楊花、帶將春去，飄揚一路無定。滿庭綠蔭絲千尺，枝上舊香吹盡。幽夢醒。對晚色、鞦韆院落人初靜。柔條弄影。奈翦翦輕風，冥冥細雨，惹起萬千恨。雲山路，休躡高樓獨憑。楚天一抹煙暝。嬌鶯百囀飛鳩去，何處可尋芳信。心自省。念咫尺、青樓應怪人薄倖。歸期將近。料喜鵲先知，飛來報了，日日倚門等。